S-25/2016

Mál þetta, sem tekið var til dóms 2. mars síðastliðinn, er höfðað með ákæru lögreglustjórans á höfuðborgarsvæðinu, útgefinni 19. janúar 2016 á hendur G-kvk-þgf K-kvk-þgf S-kvk-þgf, kt. [...], Hverfisgötu 32, Hafnarfirði, „fyrir eftirtalin brot framin í Reykjavík á árinu 2015:

I.

[ ...]

II.

Fyrir umferðarlagabrot, með því að hafa, aðfaranótt fimmtudagsins 14. maí, ekið bifreiðinni [...] svipt ökurétti og óhæf til að stjórna henni örugglega vegna áhrifa ávana- og fíkniefna (í blóði mældist 390 ng/ml af amfetamíni og 5,2 ng/ml af tetrahýdrókannabínól) norður Klapparstíg og sem leið lá uns lögregla stöðvaði aksturinn á bifreiðastæði við stöð Olís við Skúlagötu 9. Mál nr. 007-2015-27818

Teljast brot þessi varða við 1. og 2. mgr. 45. gr. a. og 1. mgr. 48. gr., allt sbr. 1. mgr. 100. gr., umferðarlaga nr. 50/1987, sbr. 1. gr. laga nr. 48/1997 og 5. gr. laga nr. 66/2006.

III.

Fyrir fíkniefnalagabrot, með því að hafa, aðfaranótt fimmtudagsins 28. maí, í íbúð að Hraunbæ 44, haft í vörslum sínum 0,22 g af maríhúana, sem lögregla fann við leit í íbúðinni. Mál nr. 007-2015-30185

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærða verði dæmd til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. laga nr. 44/1993 og 18. gr. laga nr. 66/2006. Jafnframt að ofangreind fíkniefni, 0,22 g af maríhúana, sem hald var lagt á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.“

Ákærða sótti ekki þing við þingfestingu málsins 3. febrúar síðastliðinn, en S-kk-nf S-kk-nf hdl. mætti fyrir hönd ákærðu og upplýsti dómara um að ákærða væri í áfengismeðferð á Vogi. Við svo búið var málinu frestað til 9. febrúar síðastliðinn. Í þinghaldi þann dag játaði ákærða sök samkvæmt II. og III. lið ákærunnar, en neitaði sök samkvæmt I. lið.

Fyrir áætlaða aðalmeðferð málsins 2. mars síðastliðinn tilkynnti sækjandi að ákæruvaldið félli frá sakargiftum á hendur ákærðu sem lýst væri í I. lið ákærunnar. Voru þá að lögum komin fram skilyrði til að fara með málið samkvæmt 164. gr. laga nr. 88/2008 um meðferð sakamála og var málið tekið til dóms án frekari sönnunarfærslu eftir að sækjanda og verjanda ákærðu hafði verið gefin kostur á að tjá sig um lagaatriði og ákvörðun viðurlaga.

Sannað er með skýlausri játningu ákærðu, sem er í samræmi við framlögð sakargögn, að hún hefur gerst sek um þá háttsemi sem saksókn á hendur henni tekur til og eru brotin réttilega heimfærð til refsiákvæða í ákæru. Hefur ákærða unnið sér til refsingar.

Ákærða, sem fædd er í nóvember 1985, á að baki nokkurn sakarferil. Með dómi 26. maí 2010 var ákærðu gert að greiða sekt vegna aksturs bifreiðar undir áhrifum áfengis og sæta sviptingu ökuréttar í tvö ár. Þá var henni gerð sektarrefsing með dómi 18. nóvember 2011 fyrir að aka bifreið ófær um að stjórna henni örugglega vegna áhrifa ávana- og fíkniefna og svipt ökurétti í 18 mánuði frá 5. ágúst 2012 að telja. Hún gekkst undir sektargreiðslu með viðurlagaákvörðun 30. mars 2012 fyrir brot gegn lögum um ávana- og fíkniefni. Þann 10. janúar 2014 var ákærða dæmd fyrir að aka bifreið ófær um að stjórna henni örugglega vegna áhrifa ávana og fíkniefna. Var ákærða svipt ökurétti ævilangt. Með þeim dómi var jafnframt tekinn upp sex mánaða skilorðsdómur sem ákærða hafði fengið 22. mars 2013 fyrir brot gegn 217. gr. og 225. gr. almennra hegningarlaga nr. 19/1940. Var refsing ákærðu fyrir þau brot ákveðin í einu lagi og ákveðin fangelsi í níu mánuði, en frestað var fullnustu sex mánaða af refsivistinni. Með dómi 12. júní 2014 var ákærða svipt ökurétti ævilangt og gert að sæta 15 mánaða fangelsi fyrir að aka í þrígang svipt ökurétti, þar af í eitt skipti einnig undir áhrifum ávana- og fíkniefna, en jafnframt brot gegn 1. mgr. 71. gr. umferðarlaga, lögreglulögum og almennum hegningarlögum. Brot ákærðu fyrir að aka svipt ökurétti framdi hún 11. mars 2014, 27. september 2013 og 12. október 2013 og var hún undir áhrifum ávana- og fíkniefna í síðastgreinda skiptið. Því var að hluta um að ræða hegningarauka við fyrrgreindan dóm frá 10. janúar 2014. Það sama á við um dóm 17. nóvember 2014 en með honum var ákærðu gert að sæta fangelsi í tvo mánuði fyrir brot gegn 1. mgr. 226. gr. almennra hegningarlaga. Með dómi 2. desember 2014 var ákærðu gerður hegningarauki fyrir brot gegn lögum um ávana- og fíkniefni, en ekki gerð sérstök refsing. Loks var ákærðu með dómi 28. apríl 2015 á ný gerður hegningarauki, en ekki dæmd til refsingar, fyrir að hafa 21. mars 2014 ekið svipt ökurétti og undir áhrifum ávana- og fíkniefna.

Að þessum sakaferli virtum, sbr. 5. tölulið 1. mgr. 70. gr. almennra hegningarlaga nr. 19/1940 og með hliðsjón af 77. gr. sömu laga, þykir refsing ákærðu hæfilega ákveðin fangelsi í 75 daga. Ekki eru efni til að skilorðsbinda þá refsingu.

Þá er áréttuð ævilöng ökuréttarsvipting ákærðu, sbr. 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga nr. 50/1987.

Samkvæmt 6. mgr. 5. gr. laga nr. 65/1974 um ávana- og fíkniefni eru dæmd upptæk 0,22 g af maríhúana, sem lögregla lagði hald á við rannsókn málsins.

Ákærða verður dæmd til að greiða 241.170 krónur í sakarkostnað, þar af þóknun skipaðs verjanda hennar, S-kk-ef S-kk-ef hdl., sem þykir hæfilega ákveðin 93.000 krónur að meðtöldum virðisaukaskatti.

J-kk-nf H-kk-nf héraðsdómari kveður upp dóm þennan.

D ó m s o r ð :

Ákærða, G-kvk-nf K-kvk-nf S-kvk-nf, sæti fangelsi í 75 daga.

Ákærða er svipt ökurétti ævilangt.

Upptæk eru gerð 0,22 g af maríhúana.

Ákærða greiði 241.170 krónur í sakarkostnað, þar af þóknun skipaðs verjanda hennar, S-kk-ef S-kk-ef hdl., 93.000 krónur.

J-kk-nf H-kk-nf